
COMUNICAT

Vizita delegației Autorității de Reglementare în domeniul Energiei din Grecia - RAE

Astăzi, 17 iunie 2016, Autoritatea Națională de Reglementare în domeniul Energiei – ANRE a primit vizita delegației Autorității de Reglementare în domeniul Energiei din Grecia (RAE), care vine ca răspuns la vizita pe care delegația ANRE condusă de domnul președinte Niculae Havrileț a efectuat-o la RAE în perioada 27-28.03.2016, în vederea dezvoltării și consolidării colaborării dintre cele două instituții de reglementare.

Din delegație fac parte cei doi vicepreședinți ai RAE, domnul Sotirios Manolikidis și doamna Micaela Latta, precum și domnii Apostolos Gotsias, profesor asociat în cadrul Universității Mării Egee și membru în Consiliul de Administrație al RAE și Fonteini Antonopoulou, consilier pe probleme juridice la Departamentul pentru monitorizarea pieței de energie și concurența și Departamentul pentru protecția consumatorilor și mediului. La discuții, delegația ANRE a fost reprezentată de domnul Niculae Havrileț, președinte și domnul Emil Calotă, vicepreședinte.

Pe lângă subiecte de actualitate privind evoluția sectorului energetic din cele două țări, în cadrul discuțiilor au fost abordate aspecte referitoare la dezvoltarea și consolidarea pieței de energie din România, la recunoasterea europeana a derularii cu succes de catre ANRE a procesului de liberalizare a pietei de energie electrica, precum și privind implementarea prevederilor directivei privind eficiența energetică transpuse în legislatia națională.

De asemenea, părțile au convenit asupra necesității întăririi cooperării între cele două autorități și extinderii acesteia la nivel regional, în cadrul unui proces de cooperare și schimb de bune practici în domeniul reglementării.

Direcția comunicare, cooperare și relația cu Parlamentul

București, 17.06.2016

